Jeff Wayne’s Musical Version of The War of the Worlds

**Jeff Wayne's Musical Version of The War of the Worlds** er et dobbelt konseptalbum av Jeff Wayne. Albumet er en slags musikal-versjon av science fiksjon-romanen Klodenes kamp (The War of the Worlds) av H.G. Wells. Musikkstilen betegnes som progressiv rock. Albumet ble utgitt i Storbritannia 9. juni 1978. 

## Albumet
Historien fortelles med en blanding av musikk, replikker, lange spor med mange instrumentale partier, og en fortellerstemme Fortelleren er Richard Burton, som også spiller hovedrollen. Flere av datidens mest kjente artister, som David Essex, Phil Lynott og Julie Covington, deltar som skuespillere.

Den første singelen som ble utgitt, "The Eve of the War", er i utgangspunktet instrumental, med en enkelt tekstlinje gjentatt noen ganger mot slutten av sangen. 

Det er flere versjoner av albumet og CD-en. Det finnes også en utgivelse fra live-turneen, DVD-er og et videospill.

## Mottakelse
Utgivelsen var svært vellykket, med blant annet førsteplasser på 11 lands salgslister, og hele 290 uker på den britiske listen. Albumet har solgt i 15 millioner eksemplarer, og selger fortsatt godt. I 2018 ble det kåret til det 32. mest solgte studioalbumet noensinne i Storbritannia. 

## Handling
Historien utspiller seg i 1904. Man observerer store grønne flammer som bryter ut fra overflaten på Mars, og noen dager senere lander kokonger på jorden. Fra disse kommer marsboere og store krigsmaskiner som de kontrollerer. Med strålevåpen dreper de vilkårlig mennesker og setter hus i brann. Menneskeheten virker dømt til undergang.

Men akkurat når alt virker tapt, viser det seg at inntrengerne ikke tåler de jordiske bakteriene, og de dør. Jorden er reddet. 

Jeff Wayne valgte å lage sitt eget tillegg til H. G. Wells historie: "Epilogue (Part 2)" forteller historien om jordiske astronauter som nettopp landet på Mars. Plutselig er kommunikasjonen mellom astronautene og romkontrollen brutt. På samme tid kan man se grønne flammer dukke opp fra overflaten av Mars. 

## Spor på albumet
All dialog skrevet av Doreen og Jerry Wayne, basert på H.G. Wells' originaltekst.

Alle spor er skrevet av Jeff Wayne, bortsett fra hvor annet er oppgitt.

## Medvirkende på albumet

* Richard Burton - forteller (Journalisten: forteller, hovedpersonen) 
* Justin Hayward - vokal (Journalistens sangstemme)
* David Essex - fortelling og vokal (Artillerist) 
* Chris Thompson - vokal (Menneskehetens stemme) 
* Phil Lynott -  fortelling og vokal (Pastor Nathaniel) 
* Julie Covington -  fortelling og vokal (Beth) 
* Jerry Wayne -  fortelling (Stemmen fra NASA) 

* **Black Smoke Band** (på albumet)
** Jeff Wayne - komponist, arrangør, keyboard, synthesizer
** Chris Spedding - elektrisk gitar, akustisk gitar 
** Herbie Flowers - bassgitar 
** Ken Freeman - keyboard, synthesizer
** George Fenton - Santur, sitar, tar
** Jo Partridge - gitarer ("The Heat Ray"), mandolin, vokal ('Ulla's) 
** Barry Morgan - trommer 
** Barry da Souza, Roy Jones, Ray Cooper - perkusjon 
** Paul Vigrass, Gary Osborne, Billy Lawrie - bakgrunnsvokal
** **Strykeorkester**
*** Littlechap Strings

## Andre innspillinger

I forbindelse med promoteringen av albumet i 1978 ble et forkortet album laget. Spesielle introer og avslutninger måtte legges på noen spor fordi de ganske enkelt ikke ble skrevet med radio i tankene. "Air play"-albumet ble så bra at CBS i 1981 bestemte seg for å gi det ut med tittelen *Highlights from Jeff Wayne's Musical Version of The War of the Worlds.*

To spanske versjoner kom i 1978, en tysk versjon ble utgitt i 1980, og en remikset versjon fra 1989 av "The Eve of the War" av Ben Liebrand nådde nummer 3 på den britiske singellisten. 

En ny utgave av albumet fra 1995 inneholdt flere remikser av noen spor. I 2000 ble remikser av flere spor, av forskjellige artister, fra det originale albumet utgitt på en dobbel-CD med tittelen *The War of the Worlds: ULLAdubULLA - Remix Album*.

I 2005 ble det originale albumet utgitt på nytt i to former: en i et remasteret dobbeltalbum Hybrid Multichannel Super Audio CD-sett; en annen i en 7-platers "Collector's Edition". En ny utgave *ULLAdubULLA II* hadde noen nye spor og kom i 2006.  

En remiks av "The Eve of the War" ble også gitt ut på CD og vinyl i 2006. Dette sporet er også gitt ut av en rekke andre artister, som det australske progressive metalbandet Alchemist i 1998. Men de fleste versjonene er gitt ut av synthesizer artister som: Cris Cozens (1994), Dirkjan Ranzijn (1996),  Z. Marco & Darrek Chiodo (2000), Magnetic Scope (2008), Jack Hallam (2008), Mark Hartman (2008), David Moore (2013), Sebastian Lightfoot (2011), Futureworld Orchestra (2014), Orquesta Musica Maravillosa (2015), Bob Russel (2017) og mange flere. I 2020 kom også elektronika bandet Retro Crowd med sin versjon. 

*Jeff Wayne's Musical Version of The War of the Worlds – The New Generation* ble gitt ut i 2012. På grunn av den store populariteten til det originale albumet bestemte Wayne seg for å gå tilbake til musikken sin og gjenskape den for en ny generasjon publikum, samt å relansere en liveturné gjennom Storbritannia og Europa. Liam Neeson erstattet Richard Burton som journalist, Gary Barlow erstattet Justin Hayward som Sung Thoughts of the Journalist, Ricky Wilson erstattet David Essex som artillerist, Alex Clare erstattet Chris Thompson som The Voice of Humanity, Maverick Sabre erstattet Phil Lynott som Parson Nathaniel, og Joss Stone erstattet Julie Covington som Beth. Jerry Waynes forhåndsinnspilte dialog på «Epilogue, Pt. 2 (NASA)» ble imidlertid beholdt fra originalen. Albumet fikk blandede responser. Ros gikk til de nye komposisjonene, dialogen og sangernes opptredener (hovedsakelig Barlow og Clare). Neesons opptreden som journalist ble godt mottatt, men noen fans av originalen var ikke imponert. Kritikken var rettet mot overbruken av synteser og Ricky Wilsons opptreden som artillerist. 

I 2025 kom to utgivelser *Jeff Wayne’s Musical Version of The War of the Worlds – Deluxe Editions* i august og *Jeff Wayne’s Musical Version of The War of the Worlds – Ultimate Collector’s Edition* i november. Deluxe Editions inneholder 16 CDer + 2 Blu-ray, inkluderer originalalbum, remikser, liveopptak og dokumentarer. Ultimate Collector’s Edition inneholder 4 LPer, 16 CDer + 2 Blu-ray, inkluderer signert manusark fra Jeff Wayne og eksklusivt bonusmateriale. 

## Turneer
Etter den første turneen med Richard Burton som forteller har det vært en rekke turneer med mange forskjellige forteller, vokalister og musikere.

Fra 2006 til 2021 har det blitt turnert mer eller mindre kontinuerlig rundt i mange land og mange verdensdeler. I 2021 har turnen 12 lastebiler med utstyr og har en rekke spesialeffekter.

## Referanser